Marguerite, fille de Roy de France, contesse de Flandres, d’Artois et de Bourgoigne, palatine et dame de Salins, à nostre gruyer [F° liijj, r°] de nostre contey de Bourgoigne ou à son lieutenant, salut. Sauoir vous faisons que, à la supplicacion de nous amez les habitans de nostre ville d’Arbois, pour le grant feu et arsement qui a estez en nostre dicte ville par caux de meschief, nous, pour aidier à remaisonner et redeffier en nostre dicte ville aux diz habitans, de nostre grâce espicial, ceste fois hauons donné et donnons mile chesnes à prandre et hauoir en nous bois et forest de Mouchay, en lieu mains dommagables pour nous et plus conuenauble pour les diz habitans que bonnement se porra auiser, à départir raisonnablement entre les diz habitans, selon ce que vn chescun aura plus perdu de maisonnement ou dit feu, et qu’il en aura à redeffier per raison. Et volons que ceux qui per poureté ou autrement n’aroient bon aisement de sitost remaisonner, que chescuns d’eulx qui ainsi ne seroit aisies ait temps et espace d’un an à traire de nous dit bois et forest ce que pour sa partie li sara baillié, assigné et déliuré des diz chesnes. Si vous mandons que en ceste menière vous bailliés et déliurés, ou faites baillier et déliurer les diz miles chesnes aux dit habitans, et vous en serés deschargés per rapportant [F° liijj, v°] certifficacion de ainsy auoir faite la déliurance des dis chesnes aueuc ces présentes. Donné à Hedin, le xije jour d’aoust, l’an de grâce mil ccc quatre vins et vn. Per madame, présens mess. Cherles de Poitiers et autres, et est soignié par Robert Théroude.